Predkladacia správa

      Vláda Slovenskej republiky uznesením č. 6 z 9. januára 2008  schválila Plán legislatívnych úloh vlády Slovenskej republiky na rok 2008.  
  
     V tomto pláne bola na mesiac december 2008 zapísaná legislatívna úloha „Návrh zákona, ktorým sa mení a dopĺňa zákon č. 428/2002 Z. z. o ochrane osobných údajov v znení neskorších predpisov“ ( ďalej len „zákon č. 428/2002 Z. z.“).  
  
    Návrh zákona, ktorým sa mení a dopĺňa zákon č. 428/2002 Z. z. mal byť vypracovaný na základe uznesenia vlády Slovenskej republiky č. 6 z 9. januára 2008, ktoré vláda SR prijala aj v  súvislosti s potrebou dodatočne upraviť niektoré vzťahy a interakcie jednotlivých subjektov v oblasti ochrany osobných údajov systematicky spracúvaných úplne alebo čiastočne automatizovanými prostriedkami spracúvania alebo inými ako automatizovanými prostriedkami spracúvania, ktoré sú súčasťou informačného systému alebo sú určené na spracúvanie v informačnom systéme.  
  
       Jedným z hlavných dôvodov vypracovania návrhu zákona malo byť premietnutie výsledkov štruktúrovaného dialógu so zástupcami Európskej komisie ohľadom jeho zosúladenia so smernicou Európskeho parlamentu a Rady 95/46/EC z 24. októbra 1995 o ochrane jednotlivcov pri spracúvaní osobných údajov a voľnom pohybe týchto údajov ako aj poznatkov a skúseností z doterajšieho pôsobenia zákona č. 428/2002 Z. z. v praxi. Zákon č. 428/2002 Z. z. upravuje ochranu osobných údajov fyzických osôb pri ich spracúvaní, zásady spracúvania osobných údajov, bezpečnosť osobných údajov, ochranu práv dotknutých osôb, cezhraničný tok osobných údajov, registráciu a evidenciu informačných systémov, zriadenie, postavenie a pôsobnosť Úradu na ochranu osobných údajov Slovenskej republiky.   
  
     V priebehu prípravy navrhovaného materiálu sa ukázalo, že je potrebné v ňom dodatočne zohľadniť aj ďalšie pripomienky, podnety a závery vyplývajúce z pripravovanej novelizácie smernice Európskeho parlamentu a Rady 95/46/EC z 24. októbra 1995 o ochrane jednotlivcov pri spracúvaní osobných údajov a voľnom pohybe týchto údajov. Vzhľadom na rozsiahlosť navrhovaných zmien je nevyhnutné niektoré z nich podrobnejšie preskúmať a prekonzultovať, na čo je potrebné časový priestor rozšíriť.  
  
    Vychádzajúc z uvedeného navrhujeme, aby legislatívna úloha „Návrh zákona, ktorým sa mení a dopĺňa zákon č. 428/2002 Z. z.“ bola v Pláne legislatívnych úloh vlády SR na rok 2008 zrušená s cieľom jej zaradenia do Plánu legislatívnych úloh vlády Slovenskej republiky na rok 2009.   
  
   Predkladaný materiál nemá finančný, ekonomický, environmentálny vplyv a ani negatívny vplyv na zamestnanosť a na podnikateľské prostredie .